recursal/SuperWikiNEXT-32B huggingface dataset:
'n Pornografiesie akteur kry aanwysings by die regisseur van 'n pornofliek wat in 2004 in München, Duitsland, verfilm is.
**Pornografie**, wat soms verkort word tot **porn** of **porno**, is in sy breedste omskrywing die eksplisiete voorstelling van die menslike liggaam of seks met die doel om die kyker seksueel te stimuleer of prikkel.

Dit is soortgelyk aan erotika, wat kuns van 'n erotiese aard is, maar waarvan die hoofdoel nie is om te stimuleer nie, maar eerder die kuns op sigself. Die laaste paar dekades vanaf veral die dekade ná 1970, het 'n reusebedryf rondom pornografie ontstaan weens die verskyning van eers video- en toe DVD-tegnologie en die internet wat pornografie binne maklike bereik van enigeen met die nodige toerusting geplaas het. 'n Ander faktor wat tot die oplewing in die vervaardiging en verspreiding van pornografie gelei het, is 'n meer verdraagsame houding van die samelewing en die gepaardgaande verslapping in wetgewing oor die verspreiding en besit daarvan.

Soos erotika, kan pornografie in verskeie vorme voorkom. Dit sluit onder meer tydskrifte, foto's, beeldhouwerk, animasie, skilderye, klankopnames, rolprente, video's en DVD's in. Wanneer seksdade egter voor 'n gehoor opgevoer word, is dit nie pornografie nie, want die term verwys juis na die uitbeelding van seks en nie seks self nie.

Besware
-------

Wetlike situasie in die wêreld:
██ Pornografie wettig
██ Pornografie wettig met beperkings
██ Pornografie onwettig
██ Data onbeskikbaar of onbetroubaar
Ondanks die omvang van die pornografiebedryf wêreldwyd, word daar ook besware daarteen gemaak. Feministe kla dat dit lei tot die objektivering van die vrou, waar vroue gesien word as voorwerpe vir uitbuiting deur mans pleks van mense met gevoelens en ander behoeftes buiten net om mans se seksdrang te bevredig. Godsdienstige groepe maak beswaar teen die uitbeelding van geslagsomgang buite die verband van die huwelik. Uit 'n sielkundige oogpunt word daarop gewys dat dit die gebruikers van pornografie leer dat seks iets is wat jy na willekeur kan aan- en afskakel, sonder om emosioneel betrokke te raak en sonder om iets van jouself te gee. Daar word ook beweer pornografie kan tot onrealistiese verwagtinge lei en mense minderwaardig laat voel wanneer hulle nie aan die standaarde van die pornografie-akteurs voldoen nie. Dit kan ook na bewering lei tot 'n afname in die gehalte van 'n mens se sekslewe wanneer gebruikers eerder pornografie ter stimulering gebruik as om regte seks te hê.

Voordele
--------

Van die voordele, in 'n era van seksueel oordraagbare siektes soos MIV/vigs, is dat dit "veiliger" is as ware seksuele kontak. Maar wanneer beskerming tydens seks gebruik word, hou selfs dié argument nie steek nie.

Sien ook
--------

* Geskiedenis van erotiese afbeeldings
* Pornhub

|  |  |
| --- | --- |
| Normdata Edit this at Wikidata | 
* BNE: XX526455
* BNF: cb12647536c (data)
* GND: 4046809-4
* HDS: 016561
* LCCN: sh85105008
* NARA: 10643026
* NKC: ph124363

 |
***Black Beauty*** is die naam van 'n kinderboek deur Anna Sewell wat in 1877 gepubliseer is. Die hoofkarakter van die boek is 'n perd met dieselfde naam. Dit is al tot talle rolprente en TV-programme verwerk.

In die boek vertel die perd die storie van sy lewe en al sy wedervaringe. Dit begin waar hy vry en gemaklik saam met sy ma woon. Toe hy oud genoeg was, is hy van plaas tot plaas verkoop en deur verskillende mense besit. Deur sy avonture ontmoet baie gawe en wrede mense. Hy maak ook talle nuwe vriende en kom voor verskeie uitdagings te staan.

*Black Beauty* was Sewell se enigste roman. Sy het dit van 1871 tot 1877 by haar huis in Old Catton (naby Norwich) geskryf. Soms was sy te siek om self te skryf en dikteer sy die storie vanuit haar siekbed aan haar ma, die skryfster Mary Wright Sewell. Vanaf 1876 het sy ook op stukkies papier skryf, wat haar ma vervolgens oorgeskryf het. Sy verkoop die roman op 24 November 1877 en sterf vyf maande na die publikasie daarvan. Voor haar dood het sy reeds besef dat dit 'n topverkoper is.

Die boek was vir 'n tyd as gevolg van sy titel in Suid-Afrika verban gewees.

Dit is deur Elizabeth Weber in Afrikaans vertaal en as *Swart Glorie* (ISBN 978-1-77023-546-5) gepubliseer.
**Verspring,** ook geskryf as vêrspring, is 'n atletiekitem waar die doel is om so ver moontlik te spring na 'n aanloop.Dit is ook deel van die tienkamp vir mans en sewekamp vir vroue.

Die aanloop vir verspring is 1,22 m tot 1,25 m breed en minstens 40 m lank. Die atleet moet sy aanloop kies en ná die sprong in 'n sandbak beland. Daar is 'n houtbalk een meter voor die sandbak. Die atleet moet van hierdie afsetbalk, of voor dit, spring, anders is die poging ongeldig. 'n Strook plastiek word dikwels agter hierdie houtbalk geplaas om na te gaan: as die springer verby die houtbalk trap sal dit 'n afdruk op die plastiek laat. Die lengte van die sprong word gemeet vanaf die houtbalk tot by die eerste afdruk wat die springer in die sandbak maak, gesien vanaf die houtbalk.

’n Kompetisie bestaan uit drie pogings. In internasionale kompetisies en kampioenskappe sal die top agt atlete daarna drie finale pogings ontvang. Slegs drie pogings word in multi-kamp kompetisies toegelaat.

'n Atleet neem deel aan Verspring as deel van 'n sewekamp kompetisie by die 2013 Franse Atletiekkampioenskappe in Parys.
Sewekamp atleet Jessica Ennis tydens 'n sprong, oppad om te land.
Die **Duitse Orde,** ook **Duitse Ridderorde** genoem, is 'n geestelike orde. Dit is naas die Johannieter of Malteser Orde een van die ridderordes uit die tydperk van die Kruistogte wat steeds bestaan. Die Latynse naam is **Ordo Teutonicus**, kort **OT**, die oorspronklike lang vorm van die naam was "Orde van die Broeders van die Duitse Huis van Sint Maria in Jerusalem", Latyn *Ordo fratrum domus Sanctae Mariae Theutonicorum Ierosolimitanorum*, Duits *Orden der Brüder vom Deutschen Haus Sankt Mariens in Jerusalem*.

Gebiede van die Duitse Orde omstreeks 1300
Die orde gaan terug op 'n hospitaal wat in 1190 in die Heilige Land gestig is. Nadat hulle tot 'n geestelike orde verhef is, het die gemeenskap – wat oorspronklik liefdadigheidswerk gedoen het – in die loop van die 13de eeu 'n beduidende rol by die Duitse kolonisasie van die oostelike Sentraal- en Oos-Europa gespeel. In die Baltiese lande het die orde sy eie staat gestig, die Duitse Ordenstaat wat in die laat 14de eeu 'n oppervlakte van sowat 200 000 vierkante kilometer beslaan het.

As gevolg van die verpletterende nederlaag, wat die orde in die somer van 1410 in die Slag van Tannenberg teen Pools-Litause magte gely het, asook die langdurige oorlog wat in die middel van die 15de eeu teen die Pruisiese state gevoer is, het die orde se agteruitgang, wat reeds omstreeks 1400 begin het, versnel. Die Duitse Orde het ná sy sekularisering tydens die Reformasietydperk in 1525 en sy omskepping in 'n wêreldlike hertogdom in Pruise – en ná 1561 ook in Lyfland – geen noemenswaardige invloed meer uitgeoefen nie. Die Duitse Orde het nogtans in die Heilige Romeinse Ryk voortbestaan en hier veral in Suid-Duitsland, Oostenryk en Switserland groot landerye besit.

In die Napoleontiese Oorloë van die laat 18de eeu het die orde sy landerye in gebiede oos van die Ryn kwytgeraak, en in 1809 is die orde ook in die Rynbondstate gesekulariseer. Die Duitse Orde se grondbesit was nou beperk tot die Keiserryk Oostenryk. Met die ondergang van die Habsburgse Donaumonargie ná die Eerste Wêreldoorlog het die orde ook die ridderlike komponent van sy ordestruktuur verloor. Die Duitse Orde word sedert 1929 deur 'n ordepriester bestuur en vorm sodoende volgens die kanoniese reg 'n klerikale orde. Die orde spits hom vandag op die aanbieding van karitatiewe dienste toe.
Die **Australian Football League** (**AFL**; "Australiese Voetballiga") is die hoogste professionele Australiese voetballiga in Australië. Dit was oorspronklik bekend as die Victorian Football League (VFL) in 1896, en was 'n wegbreekorganisasie van die Victorian Football Association (VFA). Dit is in 1990 na die Australian Football League herdoop nadat dit in die 1980's na ander state en gebiede begin uitbrei het (voor 1982 was alle klubs in Victoria gebaseer).

Die klubkampioenskap in die AFL is die AFL Grand Final, wat gewoonlik elke jaar by die Melbourne Cricket Ground gehou word. Die AFL Grand Final is een van die mees gekykte binnelandse sportbyeenkomste in die wêreld.

Daar is tans 18 spanne in die AFL wat regoor alle vastelandstate geleë is, met 'n naamlose Tasmaniese span wat in 2028 by die liga sal aansluit. AFL Premierskap Seisoen-wedstryde is in alle Australiese state en gebiede gespeel, sowel as in China en Nieu-Seeland.

Die AFL self is 'n mansliga, maar 'n vroueliga, die AFL Women's (AFLW), bestaan ​​sedert 2016.

Klubs
-----

West Coast
Fremantle
Adelaide
Port Adelaide
Brisbane Lions
Gold Coast
Sydney
Greater Western Sydney
Western Bulldogs
Geelong
Essendon
North Melbourne
Carlton
Collingwood
Melbourne
Richmond
Hawthorn
St Kilda

Daar is tans 18 klubs in die AFL en die AFLW. Hiervan is 10 in Victoria gebaseer (waarvan nege in Melbourne gebaseer is, die oorblywende een in Geelong). Van die agt klubs wat buite Victoria gebaseer is, is daar twee elk in Nieu-Suid-Wallis ((albei gebaseer in Sydney), Queensland (een in Brisbane en een aan die Goudkus), Wes-Australië (albei gebaseer in Perth) en Suid-Australië (albei gebaseer in Adelaide). Die AFL het in 2023 sy 19de lisensie aan Tasmanië toegeken, en 'n Tasmaniese span sal in 2028 by die liga aansluit.

Elke klub het ook sy eie klubliedjie.

### Huidige klubs

* Adelaide Crows
* Brisbane Lions
* Carlton Blues
* Collingwood Magpies
* Essendon Bombers
* Fremantle Dockers
* Geelong Cats
* Gold Coast Suns
* Greater Western Sydney Giants (GWS)
* Hawthorn Hawks
* Melbourne Demons
* North Melbourne Kangaroos
* Port Adelaide Power
* Richmond Tigers
* St Kilda Saints
* Sydney Swans (voorheen die South Melbourne Swans)
* West Coast Eagles
* Western Bulldogs (voorheen die Footscray Bulldogs)

### Toekomstige klubs

* Naamlose Tasmaniese voetbalklub

### Voormalige klubs

* Brisbane Bears
* Fitzroy Lions
* University Students (Universiteit van Melbourne)
Die **Afrikaans 100-projek** verwys na ‘n oop inisiatief om die 100 jarige bestaan van Afrikaans as amptelike taal te herdenk. Afrikaanse organisasies, instansies, maatskappye, skole en individue wat Afrikaans as inheemse taal steun, kan by die Afrikaans 100-projek betrokke raak deur hul eie inisiatiewe van stapel te stuur om dit te vier. Die projek word beplan om van 2024 tot 8 Mei 2025 te duur en word afgesluit met ‘n groot gesamentlike feesgeleentheid wat by die Afrikaanse Taalmuseum en Taalmonument in die Paarl gehou.

Agtergrond
----------

Hoewel Afrikaans reeds in die sewentiende eeu begin wortel skiet het met die taal se oorsprong uit Europa, Afrika en die Ooste, was dit eers op 8 Mei 1925 toe die Wet op Amptelike Tale van Suid-Afrika, Wet 8 van 1925, deur die destydse volksraad aanvaar is en waarvolgens Afrikaans, naas Engels, ’n amptelike taal van Suid-Afrika erken is.

Beplanning
----------

Die oorsigkomitee van Afrikaans 100, met Theuns Eloff (Voorsitter: Dagbreektrust) as voorsitter en Michael Jonas (Direkteur: Afrikaanse Taalmuseum- en Monument, Paarl) as ondervoorsitter, aan die stuur, is in 2023 gevestig. Ander persone op die komitee is Astrid de Vos, Diana Ferrus, Werner Human, Susan Lombaard, Karen Meiring, Sinki Mlambo, Hendrik Theys, Merlyn van der Rheede en Heindrich Wyngaard met Conrad Steenkamp en Ria Olivier as die sekretariaat. 

Giep van Zyl, voormalige hoof van Aardklop, is in September 2023 aangestel as die Nasionale Koördineerder, met René Arendse, ’n motiveringspreker en opleier van veral vroue-entrepreneurs, wat as Nasionale Adjunk-koördineerder aangestel is.
Keith Richards in 2012.
**Keith Richards** (gebore 18 Desember 1943) is 'n Engelse musikant, liedjieskrywer, sanger en musiekvervaardiger. Hy is 'n oorspronklike lid van The Rolling Stones as 'n kitaarspeler, sanger en medehoofliedjieskrywer. Sy liedjieskryfvennootskap met die groep se hoofsanger, Mick Jagger, is een van die suksesvolstes in die geskiedenis. Sy loopbaan strek oor ses dekades en sy kitaarspeelstyl is deur hulle hele bestaan 'n kenmerk van die Rolling Stones. 

Richards het soms die nuus gehaal met sy romantiese verbintenisse en onwettige dwelmmisbruik, en hy is dikwels uitgebeeld as 'n teenkulturele figuur. Hy was aanvanklik as **Keith Richard** bekend, maar het in die 1970's sy volle van begin gebruik.

Lewe
----

Richards is in Dartford, Kent, gebore en het daar grootgeword. Hy het met Jagger, Bill Wyman, Charlie Watts, Ian Stewart en Brian Jones bevriend geraak en by die Rolling Stones aangesluit. Hy is soms die hoofsanger, gewoonlik van minstens een liedjies op 'n konsert. Benewens sy loopbaan met die Stones het hy ook musiek gemaak saam met sy eie groep, The X-Pensive Winos. Verder verskyn hy in 'n paar *Pirates of the Caribbean*-rolprente as kaptein Teague, die vader van Jack Sparrow, wie se voorkoms en karakterisering op Richards self geskoei is.

In 1989 is Richards in die Rock and Roll Hall of Fame en in 2004 in die UK Music Hall of Fame opgeneem saam met die ander lede van die Stones. Die tydskrif *Rolling Stone* noem hom in 2011 vierde op hulle lys van 100 beste kitaarspelers. In 2023 was hy 15de op *Rolling Stone* se lys.

Skakels
-------

* Wikimedia Commons logo Wikimedia Commons het meer media in die kategorie Keith Richards.
* Hierdie artikel is in sy geheel of gedeeltelik uit die Engelse Wikipedia vertaal.
Dr. **Willem Jacobus Viljoen** (1869 – 1929) was 'n Suid-Afrikaanse opvoedkundige en pioneer van die Afrikaanse Taal. Hy is in 1869 op Richmond gebore. Hy ontvang opleiding in Suid-Afrika, aan die Universiteit van Leyden en is Straatsburg, waar hy 'n tesis geskryf het oor die oorsprong van die Afrikaanse taal. In 1894 word hy aangestel as professor in Moderne Tale aan die Victoria-Kollege, tans die Universiteit van Stellenbosch waar hy bly tot in 1910. Vanaf 1897 was hy een van die vernaamste leiers van die Afrikaanse Taalbond en het hy daartoe bygedra om die spelling van Hollands in Suid-Afrika te vereenvoudig. Hy was saam met Hubertus Elffers mederedakteur van 'n Engels-Hollandse en Hollands-Engelse woordeboek.

in 1910 word hy die Direkteur van Onderwys van die Oranje-Vrystaat gevolg deur 'n soortgelyke aanstelling in 1918 in die Kaapprovinsie. Hy word ook vise-kanselier van die Universiteit van Suid-Afrika aangestel. Die volgende jaar word hy voorsitter van die Naturelle-onderwyskommissie. Hy is in 1929 oorlede.

Bron
----

* *Ensiklopedie van Suidelike Afrika*, Eric Rosenthal, 1967.
'n Voorstelling van 'n wurmgat in 'n tweedimensionele heelal. Die rooi pyl wys die lang pad tussen twee punte aan, maar daar is ook 'n kortpad, wat deur die groen pyl aangedui word.
'n **Wurmgat** is 'n hipotetiese manier om in die ruimtetyd vinniger as lig te kan reis. In die normale ruimte kan 'n mens nie vinniger as lig reis nie, maar volgens die hipotese van 'n wurmgat is daar 'n "kortpad" in die heelal. 

Die idee is die eerste keer in 1916 deur die Oostenrykse fisikus Ludwig Flamm geopper, en daarna weer in 1935 deur Albert Einstein en Nathan Rosen. Dit word dus ook 'n **Einstein-Rosen-brug** genoem. Die Engelse term "*wormhole*" is in 1957 deur John Wheeler geskep.

Geskiedenis
-----------

Die naam "wurmgat" kom van die analogie wat dikwels gebruik word om die verskynsel te verduidelik. As 'n wurm op 'n appel aan die ander kant van die vrug wil uitkom, kan hy óf buite-om loop (die lang pad, of 'n halwe omtrek van die appel) óf 'n gat deur die appel eet (die kortpad, of die deursnee van die appel).

Teoreties gesproke kan 'n wurmgat uiters lang afstande soos miljarde ligjare of baie kort afstande soos 'n paar meter dek, of verskillende punte in tyd of selfs in verskillende heelalle verbind.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.
Die **Saab J29 Tunnan** is Swede se tweede straalmotorige vegvliegtuig, die Saab 21 was hulle eerste. Die naam *Tunnan* beteken *die vaatjie* in Sweeds, na aanleiding van die vliegtuig se voorkoms. Die ontwerp van die *Tunnan* is beinvloed deur navorsing gedoen oor swiepvlerke deur Duitsland tydens die Tweede Wêreldoorlog. Aangesien Swede geen ondervinding oor swiepvlerke gehad het nie, het hulle daarmee geëksperimenteer met die Saab 91 Safir. Die toetse was geslaagd en die J29 prototipe voltooi sy nooiensvlug op 1 September 1948. Dit was aangedryf deur 'n *de Havilland Ghostmotor* onder lisensie vervaardig deur *Flygmotor*.

Die vliegtuig is in diens gestel in 1951 en produksie is eers in 1956 gestaak. Die J29B het groter brandstof tenks en die E model is toegerus met 'n nabrander. Die F model was toegerus met all vorige verbeteringe. Daar was ook grondaanval en verkenningsmodelle ontwikkel. Vanaf 1958 was die J29 geleidelik vervang met die Saab J32 Lansen.

In 1960 het Swede J29's beskikbaar gestel aan die Verenigde Nasies vir gebruik in Belgiese Kongo tydens die Kongo-krisis. In 1961 het Oostenryk 30 van die Sweedse J29F's oorgeneem.

Tegniese besonderhede
---------------------

Besonderhede van die Saab J29F:| Item | Statistiek |
| --- | --- |
| Aantal motors | 1 |
| Tipe motor | Straalmotor |
| Vervaardiger | Flygmotor RM2B, turbostraal met nabrander |
| Kraglewering per motor | 2 800 kg stukrag |
| Vlerkspan | 11,0 m |
| Lengte | 10,13 m |
| Hoogte | 3,73 m |
| Vlerkoppervlakte | 24,0 m2 |
| Maks. opstygmassa | 8 000 kg |
| Maks. snelheid | 1 060 km/h |
| Operasionele hoogte | 15 500m |
| Togafstand | 2 700km |
| Klimvermoë | 3 600 m per minuut |
| Bewapening | Vier 20 mm kanonne en 2 RB24 Sidewinder lug-tot-lug missiele |

Sien ook
--------

* Lys van vegvliegtuie

Bron
----

* Crosby, Francis: *THE WORLD ENCYCLOPEDIA OF FIGHTERS & BOMBERS*. 2015. ISBN 978-1-84476-917-9
Voorbeeld van 'n kodelys
**Rekenaarprogrammering** (of net **programmering**) is die ontwerp en skryf van programme in programmeertale deur 'n rekenaarprogrammeur sodat dit op 'n rekenaar uitgevoer kan word. In meer besonderhede is dit die implementering van een of meer verwante abstrakte algoritmes en/of datastrukture, deur gebruik te maak van 'n programmeertaal om 'n werkende rekenaarprogram te skep. Programmering bevat elemente van kuns, wetenskap, wiskunde en ingenieurswese.

Programmering is die noukerige vertaling van 'n probleem area in 'n taal wat dan in rekenaar kode omskep kan word deur 'n masjien vertaler. Dus skep die programeerder 'n instruksie lys vir die rekenaar om te volg. 

Programmering vind plaas in 'n taal sodat 'n vertaler dit kan omskakel in masjien kode wat die rekenaar dan gebruik om sekere verwerkings te kan doen. Hierdie masjien taal staan bekend as binêre syfers. Biner dui op die getalle stelsel wat net twee state het "0" en "1". Die 0 en 1 waardes stel maklik die waardes aan en af, of ja en nee voor. Die tale is geskep om te dien as 'n taal wat deur beide rekenaars en mense verstaan word. Daar is 'n paar hoofsoorte. Daar is op die heel onderste vlak saamsteltaal, dit is uniek tot elke soort mikroverwerker. Saamsteltaal is baie amper dieselfde as masjientaal maar in plaas van bv. 10110110 te tik word die opdrag as teks geskryf bv. "add" en 'n ander program vertaal dit na die korrekte binêre kode. Die volgende is tale wat vertaal word. Dit sluit tale soos C, C++, Pascal, Delphi en vele meer in. Hierdie tale het 'n sintaks en mens kan veranderlikes en strukture soos "while" en "for" gebruik. 'n Vertaler word gebruik om die tale na masjientaal te vertaal.

Op die heel boonste vlak bestaan geïnterpreteerde tale. Dit is tale waar opdrag-vir-opdrag uitgevoer word soos Perl, Python en Basic. 'n Program of interpreteerder loop in die agtergrond en ontvang opdragte vanaf die geïnterpreteerde taal en voer die opdragte uit.

Sien ook
--------

* Rekenaarprogrammeur
* Rekenaarwetenskap
* Lys van programmeertale
* Bronkode

|  |  |
| --- | --- |
| Normdata Edit this at Wikidata | 
* BNE: XX526555
* BNF: cb11932648m (data)
* GND: 4076370-5
* LCCN: sh85107310
* NDL: 00569223
* NKC: ph115891

 |
Verspreiding van Birmaanse luislange in Florida (2007).
Daar is tans in die Florida Everglades ‘n oorbevolking van Birmaanse luislange (*Python Bivittatus*). Die Birmaanse luislang is besig om die Florida Everglades oor te neem. Daar is groot risiko’s vir Florida se ekosisteem.

Hulle is eers in 2000 amptelik as 'n reproduserende bevolking erken. Sedertdien het die aantal luislangwaarnemings eksponensieel toegeneem met meer as 30 000 waarnemings van 2008 tot 2010.

Risiko
------

Die Birmaanse luislang beïnvloed die ekosisteem van Florida op ‘n slegte manier. Die Birmaanse luislang is ‘n uitheemse slang vir die Florida Everglades. Die Birmaanse luislange vreet die klein soogdiere, reptiele en voels van die Florida Everglades. Die Birmaanse luislange vreet soogdiertjies soos raccoons wat al met 99.3% afgeneem het van 2012 af en bobcats wat al met 87.5% afgeneem het van 1997 af. Die Birmaanse luislange  vreet ook egter rotte wat oorbevolk is in die suide van Florida. Die Birmaanse luislange vreet groen iguana’s wat ook oorbevolk is in nie net die suide van Florida nie maar oor die hele Florida. Die Birmaanse luislange eet klein reptiele soos Bruin anole, Groen anole en Argentiniese swart en wit tegu. Die Birmaanse luislange eet ook allerhande voël spesies naamlik Swaaltjies, "Wood Stork" en nog. Die feit dat die Birmaanse luislange die voëls eet is nog nie op die stadium so erg nie want daar is nie enige bedrygde voël spesies in die Florida Everglades omgewing nie.

Die Birmaanse luislange mag dalk net verder in Amerika in beweeg as daar nie binne kort iets aan die oorbevolking gedoen word nie. Die rede hoekom die Birmaanse luislange verder in Amerika op sal vaar is omdat die Birmaanse luislange ‘n maat soek om mee te aan te teel. Die Birmaanse luislang mannetjies kompeteer omdat hulle so dig oorbevolk is die mannetjie wat dan verloor sal dan weg seil op soek na ‘n ander maat en so ook verder in Amerika in optrek.

Daar is op die stadium ‘n paar troeteldierwinkels wat die Birmaanse luislange vang en verkoop of selfs net dood gewone mense wat die Birmaanse luislange vang en aan troeteldierwinkels reg oor die land en selfs wêreld.
**Pip Freedman** (14 Julie 1925 – 19 Mei 2003) was 'n Suid-Afrikaanse gebore radiokomediant en filmakteur en was veral bekend vir sy optredes op SAUK se Springbokradio program *The Pip Freedman Show*. Sy loopbaan, wat in die 1950's begin het, strek oor ses dekades tot 2002.

Agtergrond
----------

Hy is gebore Philip Maurice Freedman in Swellendam, Kaapprovinsie in 1925. Hy was twee keer getroud. Hy het sy tweede vrou Pat in 1967 ontmoet en in 1973 getroud. Hy het twee kinders uit sy eerste huwelik gehad Jeremy en Gayle Freedman en Jonathan en Samantha Freedman uit sy huwelik met Pat. Hy is in die Life Kingsbury-hospitaal, Kaapstad dood aan 'n bloedklont in sy been.

Beroep
------

Hy het sy loopbaan by die Starlight-teater by Seepunt, Kaapstad, begin. Hy sou in die 1950's by die SAUK aansluit. Hy is ingebring deur Cecile Whiteman en vervang Gabriel Bauman op die program, *Snoektown Calling*. Hy sou van 1969 tot 1972 in die radioprogram *Next Stop Makouvlei* optree, 'n regstreekse program wat deur Pieter van der Bijl vervaardig is en wat in 'n gelyknamige rolprent omskep is. Sy eie radioprogram was *The Pip Freedman Show*, wat vanaf Januarie 1968 tot 1985 op Springbokradio uitgesaai is todat die radiostasie vir die laaste keer gesluit het. In die vertoning sou hy die maniërisme, humor en stemme van die verskillende etniese rasse van die Wes-Kaap loslaat sonder om grof of oneerbiedig te wees.

Filmografie
-----------

* *The Gods Must Be Crazy* (1980)
* *Die spook van Donkergat* (1973)
* *Next Stop Makouvlei* (1972)
* *Banana beach* (1970)
Beeld van Dinic se algoritme
'n **Algoritme** is 'n eindige stel instruksies wat 'n sekere taak uitvoer. Die instruksies kan die toestand van 'n stelsel verander vanaf die oorspronklike toestand, na 'n voorspelbare eindtoestand. Algoritmes kan gewoonlik geïmplementeer word met 'n rekenaarprogram, en word dus gereeld geassosieer met rekenaarwetenskap, alhoewel algoritmes ook gebruik word om oplossings vir probleme te beskryf sonder dat rekenaars betrokke is.

Belangrike konsepte by algoritmes is onder andere:

* Sekwensie (die opeenvolging van instruksies)
* Herhaling
* Keuse (voorwaardelike uitvoer van instruksies)

Algoritmes moet nie verwar word met rekenaarprogramme nie. 'n Algoritme *beskryf* die oplossing vir 'n probleem, terwyl 'n rekenaarprogram die *implementasie* van die oplossing is in een of ander programmeertaal.

Sien ook
--------

* Vloeikaart
* Datastruktuur

|  |  |
| --- | --- |
| Normdata Edit this at Wikidata | 
* BNE: XX527980
* BNF: cb119358199 (data)
* GND: 4001183-5
* LCCN: sh85003487
* NDL: 00560337
* NKC: ph114026

 |
**Wenera 5** (Russies: Венера-5 wat *Venus 5* beteken) is 'n Sowjetse ruimtetuig wat deel van hul Wenera-ruimteprogram was. Dit was ontwerp om meer data van die planeet Venus se atmosfeer te verkry. Dit was soortgelyk aan Wenera 4, die ontwerp was egter stewiger. Dit ruimtetuig was gelanseer met 'n Molnija-vuurpyl vanaf die Baikonoer kosmodroom.

Net bokant die atmosfeer van Venus was die sondeerder van 405 kg, wat al die wetenskaplike instrumente bevat het, losgelaat vanaf die satellietbus. Gedurende die tuig se tog na die oppervlakte van Venus is die valskerm ontplooi om sy dalingspoed te verminder. Gedurende die 53 minute op 16 Mei 1969 wat die sondeerder aan die valskerm gehang het, was data van Venus se atmosfeer na die Aarde versend. Die sondeerder het by Venus koördinate 3°S. 18°O. die atmosfeer binnegedring. Die ruimtetuig het ook 'n medaljon met die Wapen van die Sowjetunie daarop aan boord gehad asook 'n basreliëf van Lenin aan die nag kant van Venus.

Na aanleiding van die resulte van Wenera 4 se data, was Wenera 5 en Wenera 6 se sondeerders toegerus met nuwe chemiese ekperimente met die doel om meer akkurate metings van die atmosfeer te kon maak. Wetende dat die atmosfeer baie dig was, was die valskerm ook kleiner gemaak sodat die tuig die atmosfeer dieper kon binnedring voordat die krag opraak, soos met Wenera 4 gebeur het.

Instrumente
-----------

### Ruimtetuig

* Instrument **KS-18-3M** wat die kosmiese deeltjies studeer het.
* Instrument **LA-2U** wat die verspreiding van suurstof en waterstof in die planeet se atmosfeer moes bepaal het.

### Sondeerder

* Druk sensors **MDDA-A** om die atmosfeer se druk te meet binne die reeks 13 to 4,000 kilopascals.
* **G-8** gas analiseerders om die chemiese samestelling van die atmosfeer te bepaal.
* **TTI** eenheid om die digtheid van die atmosfeer te bepaal op 'n bepaalde hoogte.
* **FD-69** om weerlig in die atmosfeer te meet.
* **CE-164D** om die temperatuur van die atmosfeer op 'n bepaalde hoogte te bepaal

Sending
-------

Wenera 5 is gelanseer na 'n Aarde parkeer wentelbaan op 5 Januarie 1969 om 06:28:08 Universele Tyd en dan van die *Tyazheliy Sputnik* (69-001C) na Venus gestuur. Daar was 'n midbaan korreksie op 14 Maart 1969 gedoen en die sondeerder was vrygelaat op 16 Mei 1969 op 'n afstand van 37 000 km vanaf Venus. Die sondeerder het Venus se atmosfeer aan die nagkant binnegedring op 06:01 Universele Tyd en toe die snelheid tot 210 m/s afgeneem het, was die valskerm ontplooi waarna versending van data na die Aarde begin het.Die tuig het elke 45 sekondes 'n lesing versend vir 53 minute lank voordat dit finaal verwoes is deur die temperatuur en druk by ongeveer 320 °C en 2 610 kPa; ongeveer 24 tot 26 km bokant die oppervlakte van Venus.

Die fotometer het 'n ligvlak van 250 watt per vierkante meter bespeur en het die lesings van Wenera 4 met betrekking tot temperatuur, druk en die koolstofdioksied samestelling van die atmosfeer bevestig.
**The Gods Must Be Crazy** is 'n hoofsaaklik Engelse rolprent wat in 1980 uitgereik is. Dit was die eerste in 'n reeks van films wat in Suid-Afrika en Botswana verfilm is en wêreldwyd opslae gemaak het. Dit is die mees kommersieel suksesvolle vrystelling in die geskiedenis van Suid-Afrika se filmbedryf. Die regisseur en skrywer was Jamie Uys. Dit het ongeveer R4 683 649 by die loket verdien. Die film is opgevolg met *The Gods Must Be Crazy II* in 1989.

Genre
-----

Die rolprent is 'n komedie en is goeie gesinsvermaak.

Hoofrolspelers
--------------

* N!xau as homself
* Marius Weyers as Andrew Steyn
* Sandra Prinsloo as Kate
* Nic de Jager as Jack Hind
* Ken Gampu as president

en andere.

Storielyn
---------

In Botswana volg dit die verhaal van 'n San van die Kalahari-woestyn, gespeel deur die Namibiese San boer *N!xau*, 'n Kalahari-Boesman wat niks van die Westerse beskawing weet nie, Andrew Steyn (Marius Weyers), 'n bioloog wat bemestingsmonsters vir sy doktorale proefskrif ontleed, en Kate Thompson (Sandra Prinsloo), 'n nuut aangestelde dorpskoolonderwyser.

'n Raserige voël (vliegtuig) laat 'n besonder nuttige voorwerp ('n leë Coke-bottel) uit die lug val, en 'n boesmankind tel dit van die grond af op. Hy neem dit huis toe waar almal in die gesin skielik 'n nut vir die bottel vind. Hulle is egter ongelukkig omdat die "gode" net één gestuur het.

Die bottel se gebruike ontketen emosies soos selfsug, haat, woede en jaloesie onder hulle. N!xau probeer die voorwerp teruggee aan die gode, maar kan op geen manier daarvan ontslae raak nie; dit val elke keer terug in sy skoot. Hy vertrek toe op 'n interessante reis na die "einde van die wêreld" om dit daar te gaan afgooi, aangesien die voorwerp tuis soveel onmin veroorsaak het.

Ondertussen word die wildbewaarder, Andrew Steyn, gevra om die verfynde nuwe onderwyseres, Kate, met sy ou Land Rover sonder remme te gaan oplaai. Hy is egter nie so gemaklik met die skoner geslag nie, en Kate is glad nie beïndruk as hy telkens uit die bewegende voertuig spring om die hekke oop en toe te maak nie.

'n Rebellegroep onder leiding van Sam Bocha voer daarna 'n mislukte staatsgreep uit. Hulle neem Kate en 'n groep skoolkinders gyselaar en probeer om met hulle oor die grens te vlug.

Die boesman, N!xau, word deur die polisie gearresteer nadat hy honger geword en vir homself 'n mak bok geskiet het. Hy sou nie in aanhouding kon oorleef nie en word toe maar deur die plaaslike landdros onder Andrew se toesig op die plaas geplaas.

Die rolprent bereik 'n hoogtepunt toe Xi sy jagvernuf inspan en vir Andrew help om die gyselaars te bevry.

Ontvangs
--------

Ten spyte daarvan dat die rolprent wêreldwyd meer as VS$100 miljoen gemaak het, het N!xau na bewering minder as VS$2,000 verdien vir sy hoofrol. Voor sy dood het Uys dit aangevul met 'n bykomende VS$20,000 sowel as 'n maandelikse toelae.
**Lunar Orbiter 5** was die vyfde en laaste ruimtetuig van die Maanwentelprogram. Die doelwit van die sending was om addisionele foto's te neem van landingsplekke vir die Apollo- en Surveyor-programe. Dit moes ook foto's neem as deel van 'n ondersoek van die nie-gefotografeerde gedeelte van die verkant van die Maan. Dit was ook toegerus om maangrond, stralingsintensiteit en mikro-meteoroïdise impakdata te versamel. Dit was ook gebruik om die bemande ruimtevlug netwerk opsporings stasies en die Apollo Wentelbaan Bepalings Program te toets. Die ruimtetuig was in 'n vrye-terugkeer baan na die maan gestuur en by die maan in 'n elliptiese wentelbaan om die maan geplaas. Op 5 Augustus 1967 is dit in 'n amper polêre wentelbaan van 194.5 by 6,023 km. geplaas met 'n inklinasie van 85 grade en 'n periode van 8 ure en 30 minute. Op 7 Augustus was die perikintion verklein na 99 by 1,499 km met 'n periode van 3 ure en 11 minute.

Die ruimtetuig het foto's geneem van 6 Augustus tot 18 Augustus 1967 en die stuur daarvan na die Aarde het tot 27 Augustus 1967 geduur. Daar was 633 hoë-resolusie en 211 medium-resolusie foto's geneem en na die Aarde gestuur met 'n resolusie van tot 2m. Die gevolg hiervan was dat die vyf Lunar Orbiter-ruimtetuie tot 99% van die Maan se oppervlakte gefotografeer het. Daar was ook akkurate data vanaf die ander eksperimente verkry regdeur die duur van die sending. Die ruimtetuig was gevolg totdat dit die Maan getref het, na instruksies, by 2.79 grade S breedtegraad en 83 grade W lengtegraad op 31 Januarie 1968.

Die ruimtetuig se wentelbaan en fotografiese dekking van die naby kant (links) en verkant (regs)
Een van die plekke wat die ruimtetuig afgeneem het was die landingsplek van Apollo 11 by Dionysius. Ander plekke is Petavius, Hyginus, Messier, Tycho, Copernicus, Gassendi, Vitello, Mons Gruithuisen Gamma, Prinz, Aristarchus, Vallis Schroteri, Marius Hills, Montes Apenninus, Rimae Plato, Sinus Aestuum, Hipparchus, Rimae Sulpicius Gallus, Rimae Calippus en Censorinus.

Notas
-----

1. ↑  'n Baan wat verseker dat die maan se aantrekkingskrag die ruimtetuig terug slinger na die aarde.
**Miltsiekte** (**antraks**) is 'n infeksie wat veroorsaak word deur die bakterie *Bacillus anthracis*. Dit kan in vier vorme voorkom: vel, longe, derm en inspuiting. Simptome begin tussen een dag tot meer as twee maande nadat die infeksie opgedoen is. Die velvorm het 'n klein blaas met omliggende swelling wat dikwels in 'n pynlose ulkus met 'n swart senter verander. Die inaseming vorm presenteer met koors, borspyn, en kortasem. Die dermvorm vertoon met diarree wat bloed, buikpyne, naarheid en braking kan bevat. Die inspuitingvorm vertoon koors en 'n abses op die plek van inspuiting.

Miltsiekte word versprei deur kontak met die bakterie se spore, wat dikwels in aansteeklike diereprodukte voorkom. Kontak is deur asem te haal, te eet, of deur 'n area van gebreekte vel. Dit versprei nie tipies direk tussen mense nie. Risikofaktore sluit in mense wat met diere of diereprodukte werk, reisigers, poswerkers en militêre personeel. Diagnose kan bevestig word deur teenliggaampies of die toksien in die bloed te vind of deur 'n monster van die besmette plek te kweek.

Miltsiekte-inenting word aanbeveel vir mense wat 'n hoë risiko van infeksie het. Die immunisering van diere teen miltsiekte word aanbeveel in gebiede waar vorige infeksies voorgekom het. 'n Twee maande lange kursus van antibiotika soos siprofloksasien, levofloksasien en doksisiklien na blootstelling kan ook infeksie voorkom. As infeksie voorkom, is behandeling met antibiotika en moontlik antitoksien. Die tipe en aantal antibiotika wat gebruik word, hang af van die tipe infeksie. Antitoksien word aanbeveel vir diegene met wydverspreide infeksie.

Alhoewel 'n seldsame siekte is, is menslike miltsiekte, wanneer dit wel voorkom, die algemeenste in Afrika en Sentraal- en Suider-Asië. Dit kom ook meer gereeld in Suid-Europa as elders op die vasteland voor, en is ongewoon in Noord-Europa en Noord-Amerika. Wêreldwyd kom minstens 2 000 gevalle per jaar voor met ongeveer twee gevalle per jaar in die Verenigde State. Velinfeksies verteenwoordig meer as 95% van gevalle. Sonder behandeling is die risiko van dood as gevolg van vel miltsiekte 24%. Vir derminfeksie is die risiko van dood 25 tot 75%, terwyl respiratoriese miltsiekte 'n mortaliteit van 50 tot 80% het, selfs met behandeling. Tot die 20ste eeu het miltsiekte infeksies honderdduisende mense en diere elke jaar doodgemaak. Miltsiekte is deur 'n aantal lande as 'n wapen ontwikkel. By plantvretende diere vind infeksie plaas wanneer hulle die spore eet of inasem terwyl hulle wei. Diere kan besmet raak deur besmette diere te eet.
Triple Canopy kontrakteurs tydens opleiding in Irak, 2011.
’n **Private militêre maatskappy** (**PMM**) of private militêre en sekuriteitsmaatskappy (PMSM) is ’n private maatskappy wat gewapende gevegsmagte of sekuriteitsdienste vir finansiële gewin verskaf. PMM's verwys na hul personeel as "sekuriteitskontrakteurs" of "private militêre kontrakteurs".

Die dienste en kundigheid wat deur PMM's aangebied word, is tipies soortgelyk aan dié van regeringsveiligheid, weermag of polisie, maar meestal op 'n kleiner skaal. PMM's verskaf dikwels dienste om amptelike gewapende magte in diens van regerings op te lei of aan te vul, maar hulle kan ook deur private maatskappye in diens geneem word om lyfwagte te verskaf vir sleutelpersoneel of beskerming van maatskappypersele, veral in vyandige gebiede. Kontrakteurs wat gewapende mag in 'n oorlogsone gebruik, kan egter as onwettige vegters beskou word met verwysing na 'n konsep wat in die Geneefse konvensies uiteengesit word en uitdruklik deur die 2006 Amerikaanse Militêre Kommissiewet gestel word.

Die dienste van private kontrakteurs word regoor die wêreld gebruik. P. W. Singer, die skrywer van *Corporate Warriors: The Rise of the Privatised Military Industry*, het gesê: "In geografiese terme werk dit in meer as 50 lande. Dit word in elke enkele kontinent, behalwe Antarktika, bedryf." Singer het opgemerk dat daar in die 1990's 50 militêre personeel vir elke kontrakteur was en dat die verhouding nou 10 tot 1 is. Hy het ook daarop gewys dat die kontrakteurs 'n aantal pligte het, afhangend van wie hulle aanstel. In ontwikkelende lande wat natuurlike hulpbronne het, soos olieraffinaderye in Irak, word hulle gehuur om die gebied te bewaak. Hulle word ook gehuur om maatskappye te beskerm wat dienste kontrakteer en heropboupogings soos General Electric.

Behalwe om maatskappye te beveilig, beveilig hulle amptenare en staatsaffiliasies. Private militêre maatskappye voer baie missies en werke uit. Sommige voorbeelde het noue beskerming vir die Afghaanse president Hamid Karzai en die loods van verkenningsvliegtuie en helikopters ingesluit as deel van Plan Colombia. Volgens 'n 2003-studie het die bedryf toe meer as $100 miljard per jaar verdien.

Volgens 'n studie van 2008 deur die Kantoor van die Direkteur van Nasionale Intelligensie, maak private kontrakteurs 29% van die arbeidsmag in die Verenigde State se intelligensiegemeenskap uit en kos die ekwivalent van 49% van hul personeelbegrotings.
Die **Kransduif** (*Columba guinea*) is 'n duif wat in groot dele van Afrika suid van die Sahara voorkom. Die kransduif het in groot getalle van sy oorspronklike habitat van steil kranse en berge na die dorpe en
stede beweeg waar hy saam met die wildeposduif woon. Daar word vermoed dat die twee genera soms kruisteel. Daar heers onsekerheid oor die redes vir hul habitatuitbreiding na die stede, maar die hoë toringgeboue verskaf genoeg hoekies en lysies vir nesmaak en kom ruweg met die rotswande van hul natuurlike omgewing ooreen.

Voorkoms
--------

Nabyskoot van die kop, te Wildernis, Wes-Kaap
Hierdie is 'n groot duif, 41 cm in lengte. Die rooibruin rug, witgespikkelde vlerke en blougrys romp is kenmerkend. Die kop is grys, en naby kan 'n rooierige, kaal vel rondom die oë gesien word. Die nek is bruin, met wit strepe, en die bene is rooi. Die roep is 'n *doo-doo-doo*. Die geslagte lyk eenders, maar onvolwassenes is bruiner as volwassenes.

Nes
---

'n Kransduif met kuiken
Hierdie spesie bou 'n groot stokkiesnes in 'n boom en lê twee wit eiers. Die vlug is vinnig, met gereelde slae, en by geleentheid 'n skerp flik van die vlerke wat kenmerkend is van duiwe in die algemeen.

Voeding
-------

Die kransduif se kos is groente en hulle versamel in groot getalle waar graan of grondbone beskikbaar is.

Sien ook
--------

* Alfabetiese lys van Suid-Afrikaanse voëls
* Lys van Suid-Afrikaanse voëls (Groepeer)
* Lys van Suider-Afrikaanse voëls volgens wetenskaplike name

Bronne
------

|  |  |
| --- | --- |
|  | Wikimedia Commons bevat media in verband met ***Columba guinea***. |

* BirdLife International (2004). *Columba guinea*. *2006 IUBN-rooilys van bedreigde spesies*. Internasionale Unie vir die Bewaring van die Natuur 2006. Verkry op 8 Mei 2006. Databasis inskrywing sluit regverdiging in waarom hierdie spesie van die minste kommer is
* *Birds of The Gambia* deur Barlow, Wacher en Disley, ISBN 1-873403-32-1

|  |  |
| --- | --- |
| Taksondatabasisse | 
* Wd: Q855618
* ADW: Columba\_guinea
* Avibase: A6EA9F02884DCAC3
* eBird: spepig1
* GBIF: 5231817
* iNaturalist: 3036
* ITIS: 177086
* IUCN: 22690080
* NCBI: 135627
* Xeno-canto: Columba-guinea
* ZooBank: 21F61C9D-2191-4D49-94D4-EA4060539B89

 |
**Morgedal** is 'n nedersetting en landelike streek in die weste van die Noorse provinsie (fylke) Vestfold og Telemark met omstreeks 300 inwoners, sowat 32 km van Oslo af.

Bakermat van moderne skisport
-----------------------------

Morgedal staan as die bakermat van die moderne skisport bekend vanweë Sondre Nordheim, 'n skipionier wat hier in 1825 gebore is. In sy tyd was 'n paar ski's nog niks meer as twee lang, smal planke waarop die skoene met 'n riem vasgebind is nie. Nordheim het 'n klem uitgevind wat rondom die hakke vasgemaak is en het sodoende die tegniese basis vir die moderne Telemark-skisport geskep. In 1884 het Nordheim met sy gesin na Noord-Dakota in die Verenigde State geëmigreer.

Die Olimpiese Vlamme vir die Winterspele van 1952 in Oslo, die Winterspele van 1960 in Squaw Valley (Kalifornië) en die Winterspele van 1994 in Lillehammer is almal by Sondre Nordheim se geboortehuis Øvrebø aangesteek.

Die museum *Norsk Skieventyr* behandel die geskiedenis van die skisport wat meer as 4 000 jaar terugstrek.
Lykrowers aan die werk. 'n Skildery teen die muur van 'n openbare huis in Penicuik, Skotland.
**Lykroof** of **lykdiefstal** (Engels: *body snatching*) is die onwettige verwydering van lyke uit grafte en lykshuise. Dit verskil van grafroof, want laasgenoemde sluit nie die verwydering van die lyk in nie, maar behels eerder die roof van voorwerpe in die graf. Die term "lykroof" dui oor die algemeen op die verwydering en verkoop van lyke, veral vir disseksie of lesings oor anatomie aan mediese universiteite. Die term behels hoofsaaklik gevalle in Brittanje en Amerika in die 17de, 18de en 19de eeu, maar daar is ook lykroof in baie ander lande aangeteken. Die eerste aangetekende geval was in 1319 in Bologna, Italië.

Die mense wat in dié tyd lyke gesteel en verkoop het, was algemeen as "resurreksioniste" bekend. Resurreksioniste in Brittanje, wat dikwels in spanne gewerk en lyke uit vars grafte gesteel het, is gehuur om mediese instellings en praktisyns van vars kadawers te voorsien vir die doel van anatomiese studies.

Geskiedenis
-----------

Voor 1832 was die enigste wettige voorraad lyke vir anatomiese studie in Brittanje dié van mense wat deur howe ter dood en vir disseksie veroordeel is. Dokters het vars lyke vir disseksie nodig gehad. Die mense wat ter dood en vir disseksie verooordeel is, was gewoonlik moordenaars, rowers, verkragters en brandstigters. In 1832 het die Britse parlement egter die Anatomiewet aanvaar, wat aan dokters en mediese studente die reg gegee het om geskenkte liggame te dissekteer vir opvoedings- en navorsingsdoeleindes. Hoewel die wet bedoel was om die onwettige verkoop van lyke te beëindig, het dit nie naastenby genoeg lyke aan universiteite verskaf nie.

Om 'n graf te versteur was 'n oortreding van die gemene reg en was net met 'n boete of gevangenisstraf strafbaar. Die roof van voorwerpe in grafte was egter onwettig. Lykrowers het dus net die lyke gesteel en enige besittings soos juwele agtergelaat, anders kon hulle vervolg word. Mediese studente en personeel het nie gevra waar die lyke vandaan kom nie.

Soms is mense vermoor sodat hulle lyke verkoop kon word. Die term "*burked*" is geskep nadat William Burke, 'n Ier, skuldig bevind is aan moord op 16 mense en die verkoop van hulle lyke. Hy is in 1829 gehang en gedissekteer vir sy misdade.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.
Die **Japannese Skool van Phnom Penh** (*プノンペン日本人学校*) is 'n voltydse Japannese skool, geleë in Sangkat Toek Thla, Sen Sok, Phnom Penh, Kambodja. Die skool, wat laer- en junior hoërskool bedien, is 1,5 kilometer (0,93 myl) noordoos van Phnom Penh Internasionale Lughawe.

Geskiedenis
-----------

Voor die skool se stigting was daar 'n groot aantal Japannese gesinne met kinders in Kambodja weens die groei in Japannese sakebedrywighede. In 2013 het die Japanese Business Association of Cambodia 'n komitee gestig om 'n dagskool op te rig.

Dit is in 2015 gestig, met 14 onderwysers en 21 studente met opening. Dit is die eerste Japannese dagskool in Kambodja.

Fasiliteite
-----------

Die skool beskik oor 'n groot struktuur met 'n sinkdak wat 'n sportterrein en 'n betonoppervlak basketbalbaan huisves. Daar is 'n drieverdieping-lesinggebou direk oorkant die sportterrein, met 'n personeelkamer, skoolhoof se kantoor, huishoudkunde-kombuis, veeldoelige saal, wetenskaplaboratorium en nege klaskamers.

'n Opsigtershuis is geleë tussen die sportterrein en die lesinggebou, wat 'n aangrensende stoorarea vir sporttoerusting bevat.
**Monika Pon-su-san** (née Sing-Lee, 21 November 1930 – 14 Junie 2017) was die model wat Vladimir Tretchikoff vir sy beroemde skildery *Chinese Girl* (Chinese meisie), ook bekend as *The Green Lady* (die groen dame), gebruik het.

Pon-Su-San is deur Tretchikoff raakgesien terwyl sy by haar oom se wassery in Kaapstad gewerk het. Sy was omtrent twintig jaar oud en het twee keer 'n week vir ses weke lank vir hom gesit, sodat hy haar kon skilder. Hy het haar £6.50 (destyds R20) daarvoor vergoed.

Sy is op 14 Junie 2017 in Johannesburg oorlede.

Die *Chinese Girl*-skildery
---------------------------

Die skildery van haar dateer uit 1952 en het een van die bekendste kunsreproduksies van die twintigste eeu geword. Die skildery vertoon 'n Chinese meisie met 'n ongewone blougroen veltoon, wat die skildery die bynaam *The Green Lady* gegee het. Tretchikoff het beweer dat die eerste weergawe van hierdie skildery in Kaapstad vernietig is en hy het 'n nuwe weergawe vir sy 1953-toer na die VSA geverf. Navorsers kon egter geen bewyse hiervoor vind nie.

Die oorspronklike is op 20 Maart 2013 by Bonhams-veilinghuis in Londen vir byna $ 3.5 miljoen (£ 982.050) verkoop. Dit is deur die Britse juwelier Laurence Graff opgeraap. Sedert 30 November dieselfde jaar is dit by die Delaire Graff Estate naby Stellenbosch in Suid-Afrika tentoongestel.
Max Planck, na wie die vereniging genoem is.
Die **Max Planck-geselskap vir die Bevordering van Wetenskap** (Duits: *Max-Planck-Gesellschaft zur Förderung der Wissenschaften e. V.*; afgekort **MPG**) is ’n voorheen onafhanklike nieregeringsorganisasie sonder winsbejag van Duitse navorsingsinstellings wat in 1911 as die Kaiser Wilhelm-geselskap gestig is en in 1948 hernoem is tot die Max Planck-geselskap ter ere van sy eertydse president die fisikus Max Planck. Die vereniging kry nou geld van die Duitse regering sowel as ander bronne.

Volgens die vereniging is sy primêre doel basiese navorsing oor natuur-, lewens- en sosiale wetenskap, die kunste en geesteswetenskappe in sy lid-institute. Dit het sowat 17 000 permanente werknemers, insluitende 5 470 wetenskaplikes.

Die Max Planck-geselskap fokus op uitmuntendheid in navorsing. Dit het ’n wêreldwye reputasie as ’n wetenskap- en tegnologiese navorsingsorganisasie, met 33 Nobelpryse wat aan sy wetenskaplikes toegeken is, en word algemeen beskou as een van die voorste basiese navorsingsorganisasies in Europa en die wêreld. In 2013 het die Nature Publishing Index dit vyfde wêreldwyd geplaas in terme van navorsing wat in *Nature*-tydskrifte gepubliseer is. Die webtuiste Thomson Reuters-Science Watch het die vereniging tweede geplaas op sy lys van voorste navorsingsorganisasies wêreldwyd ná die Harvard-universiteit in terme van die impak van die geproduseerde navorsing oor wetenskapsvelde heen.

Onder die Max Planck-geselskap se beroemde wetenskaplikes tel Otto Hahn, Werner Heisenberg en Albert Einstein.